เงินบาทปิด 32.50/60
ธนาคารกรุงเทพ รายงาน เงินบาทปิด 32.50/60 อ่อนค่าตามสกุลเงินในเอเชีย นักลงทุนยังเน้นถือดอลลาร์
25 พ.ค. 2553

ธนาคารกรุงเทพ รายงาน เงินบาทปิด 32.50/60 อ่อนค่าตามสกุลเงินในเอเชีย นักลงทุนยังเน้นถือดอลลาร์
นักบริหารเงินจากธนาคารกรุงเทพ เปิดเผยว่า เงินบาทปิดตลาดเย็นนี้อยู่ที่ระดับ 32.50/60 บาท/ดอลลาร์ ปรับตัวอ่อนค่าลงจากช่วงเช้าที่เปิดตลาดที่ระดับ 32.45 บาท/ดอลลาร์ 
"วันนี้เงินบาทปรับตัวอ่อนค่าในทิศทางเดียวกับสกุลเงินในเอเชียทุกตัว หลังจากที่เงินยูโรปรับตัวอ่อนค่าลงไปอีก เพราะปัญหาหนี้สินของกรีซยังไม่สามารถแก้ไขได้ ทำให้คนยังคงถือดอลลาร์ และทำให้ดอลลาร์แข็งค่าขึ้น" นักบริหารเงินระบุ
ส่วนสกุลเงินต่างประเทศช่วงปิดตลาดเย็นนี้ เงินเยนอยู่ที่ระดับ 89.30/75 เยน/ดอลลาร์ ส่วนเงินยูโรอยู่ที่ระดับ 1.2170/2210 ดอลลาร์/ยูโร
คืนนี้ สหรัฐฯ จะรายงานข้อมูลเศรษฐกิจที่สำคัญ คือ ดัชนีความเชื่อมั่นผู้บริโภคสหรัฐฯ เดือนพ.ค. ขณะที่คืนพรุ่งนี้ กระทรวงพาณิชย์สหรัฐฯ จะเปิดเผยยอดสั่งซื้อสินค้าคงทนเดือนเม.ย., ยอดขายบ้านใหม่เดือนเม.ย. และสำนักงานสารสนเทศด้านการพลังงานของสหรัฐ (EIA) เปิดเผยตัวเลขสต็อกน้ำมันรายสัปดาห์
นักบริหารเงิน คาดว่า พรุ่งนี้เงินบาทจะเคลื่อนไหวอยู่ในกรอบ 32.45-32.55 บาท/ดอลลาร์